聽惠守錢承議談羅浮山因以贈之
作者：郭祥正
朝代：宋

paragraphs: 久憶觀滄海，喜君語羅浮。
浮從會稽來，與羅相獻酬。
誰欲通兩山，鐵橋跨山頭。
笙簫響瑶臺，佛仙棲石樓。
靈光燭商舶，七星被林幽。
飛泉難悉名，異草香氣柔。
危峰聚白鹿，深塢眠青牛。
葛洪安期生，遺蹤尚綢繆。
攀巔瞰海水，湛碧纔一甌。
不見波濤翻，颶風駕龍虬。
又云朱明天，飄然落遐陬。
方廣吞五嶽，盤紆臨十洲。
不得預封禪，自起烟雲羞。
此理固莫測，勝境輸君遊。
君語洗我耳，我詩瑩君眸。
羅浮杳何許，爲我商聲謳。